**LEPINGU ÜLDTINGIMUSED**

1. **Mõisted**
   1. **Õppeaasta** on periood, mille kestel toimub õppetöö koolis. 2019/2020 õppeaasta algab 02.09.2019 ja kestab kuni 09.06.2020.
   2. **Õppemaks** on tasu kooli õppetöös osalemise eest. Õppemaks ei sisalda treeningriietuse, kostüümide, õppematerjalide, transpordikulude jms maksumust.
   3. **Tantsutund** on üks õppetund kestusega 60 minutit.
2. **Õppetöö korraldus**
   1. Kool loob tingimused erahuvihariduse omandamiseks ja viib läbi tantsutunde, lähtudes kooli õppekavast (õppekava kood 81718) ja suunitlusest, mis on kinnitatud Haridus- ja Teadusministeeriumi poolt.
   2. Õpilasel on õigus alustada õpinguid koolis ning võtta osa tantsutundidest peale lepingu allkirjastamist mõlema poole poolt.
   3. Tantsutunnid toimuvad tunniplaani alusel, mille kool koostab minimaalselt õppeperioodi kaupa. Tunniplaan tehakse teatavaks kooli veebilehel või muul viisil hiljemalt 5 kalendripäeva enne iga õppeperioodi algust.
   4. Kooli õppekava alusel on koolis kehtestatud järgnev õppesüsteem:
      1. Eelaste, kuhu kuuluvad üldjuhul õpilased vanuses 4-7 eluaastat.
      2. Algaste, kuhu kuuluvad üldjuhul õpilased vanuses 7-10 eluaastat.
      3. Põhiaste, kuhu kuuluvad õpilased vanuses 11-14 eluaastat. Põhiastmesse õppima asumise eelduseks on kooli poolt korraldatud katsete läbimine, välja arvatud juhul, kui õpilane on läbinud algastme. Õppetöö põhiastmes toimub taseme alusel.
      4. Tantsijakoolitus, kuhu kuuluvad üldjuhul õpilased vanuses alates 15-ndast eluaastast. Tantsijakoolitusele õppima asumise eelduseks on kooli poolt korraldatud katsete läbimine, välja arvatud juhul, kui õpilane on läbinud põhiastme. Tantsijakoolituse õppetöö toimub taseme alusel III-s kursuses. Tantsijakoolituse õppetöö lõpetamisel saab õpilane kooli lõputunnistuse juhul, kui õpilane on täitnud kooli õppekava vähemalt 70% ulatuses ning sooritanud eksamid.
      5. Kooli õppekava järgselt kohustuslikult läbitavate tantsutundide arv on toodud kooli poolt koostatud tunniplaanis.
   5. Juhul, kui õpilane ei soovi täita kooli õppekava, on õpilasel võimalik osaleda kooli õppetöös õppekava väliselt. Sellisel juhul ei osale õpilane kõikides kooli poolt koostatud tunniplaanis talle ettenähtud tantsutundides, vaid enda poolt valitud arvus tantsutundides ning õpilane ei saa kooli tantsijakoolituse lõpetamisel lõputunnistust.
   6. Õppeaasta on jagatud viieks Õppeperioodiks:

02.09. - 20.10.2019.a. (edaspidi I õppeperiood);

28.10. - 22.12.2019.a. (edaspidi II õppeperiood);

06.01. - 23.02.2020.a. (edaspidi III õppeperiood);

02.03. - 19.04.2020.a. (edaspidi IV õppeperiood);

27.04. – 09.06.2020.a. (edaspidi V õppeperiood).

* 1. Riiklikel pühadel ja Eest Vabariigi Haridus- ja Teadusministri poolt kehtestatud üldhariduskooli koolivaheaegadel õppetööd ei toimu.
  2. Kool ei asenda tantsutundi, millest õpilane on puudunud.
  3. Kool asendab tantsutunni, mis on ära jäänud kooli tõttu (õpetaja haigestumine, avarii jms).
  4. Õppetöö viiakse läbi kooli aadressil Hobujaama 12, Tallinn. Juhul, kui kool muudab õppetöö läbiviimise kohta, informeerib kool sellest õpilast ja / või õpilase esindajat eelnevalt kirjalikku taasesitamist võimaldavas vormis lepingus toodud kontaktandmetel.

1. **Õppemaks**
   1. Õppemaksu suuruse kehtestab kool igaks õppeaastaks eraldi. Õppemaksu suurus õppeaastal on toodud Lepingus.
   2. Õppemaksu on võimalik tasuda kas korraga terve õppeaasta eest või õppeperioodi kaupa.
   3. Õppemaks tasutakse ülekandega kooli poolt väljastatud arve alusel hiljemalt arvel toodud kuupäevaks. kool edastab arve õpilasele ja / või õpilase esindajale Lepingus toodud e-posti aadressile.
   4. Õppemaksu tasumisel tuleb makse selgitusse märkida **ARVE NUMBER** ja **ÕPILASE NIMI**. Kool ei vastuta mittenõuetekohaselt vormistatud maksetest tulenevate arusaamatuste eest.
   5. Arve(te) mittetähtaegsel tasumisel arvestab kool viivist 0,1% päevas tähtaegselt tasumata summalt kuni arvel toodud summa nõuetekohase tasumiseni.
   6. Õpilasel on õigus taotleda õppemaksu soodustust vastavalt kooli *õppemaksu soodustuste ja õppetööst haiguse tõttu eemaloleku teavitamise korras* sätestatule. Kehtiv *kord* on toodud Lepingu lisas.Koolil on õigus nimetatud korda igal ajal muuta.
   7. Tantsutundidest puudumine ei vabasta õppemaksu tasumise kohustusest.
   8. **Haigestumise tõttu tantsutundidest puudumise korral kohustub õpilane või õpilase esindaja sellest kooli teavitama hiljemalt enne esimese puudutava tantsutunni algust.** Haiguse tõttu tantsutundidest puudumisel on õpilasel õigus taotleda õppemaksu soodustust.
2. **Lepingu poolte vastutus**
   1. Lepingu pool on kohustatud hüvitama täies ulatuses teisele poolele lepingu mittetäitmise või mittenõuetekohase täitmisega tekitatud kahju.
   2. Lepingu mittenõuetekohast täitmist ei loeta lepingu rikkumiseks, kui selle põhjustas vääramatu jõu (*force majeure*) olukorra tekkimine. Pooled ei käsitle vääramatu jõuna haigestumist, transpordiprobleeme jms. Pool, kes rikub oma lepingulisi kohustusi vääramatu jõu olukorra tõttu, peab sellest olukorrast ja selle mõjust tema võimele lepingust tulenevaid kohustusi täita teatama teisele poolele viivitamata, kuid mitte hiljem kui 24h jooksul pärast seda, kui ta sai vältimatust olukorrast teada või pidi sellest teada saama.
3. **Lepingu ennetähtaegne lõpetamine**
   1. Lepingu võib poolte kokkuleppel lõpetada ennetähtaegselt.
   2. Kool võib lepingu ennetähtaegselt 5 (viie) kalendripäevase ette teatamisega üles öelda juhul, kui esineb mistahes alljärgnev asjaolu:
      1. Õpilane ja / või õpilase esindaja ei ole tasunud tähtaegselt ja / või ettenähtud summas õppemaksu või muud lepingu alusel tasumisele kuuluvat tasu;
      2. Õpilane ja / või õpilase esindaja jätab rohkem kui 1 (üks) kord täitmata või ei täida nõuetekohaselt mistahes muud lepingust tulenevat kohustust.
   3. Kool ütleb lepingu ennetähtaegselt üles, juhul kui õpilane ja/või õpilase esindaja on esitanud koolile nõude oma isikuandmete töötlemise täielikuks lõpetamiseks ja isikuandmete kustutamiseks vastava nõude täitmise päevast.
   4. Õpilane ja / või Õpilase esindaja võib Lepingu ennetähtaegselt üles öelda teatades sellest koolile ette vähemalt 14 päeva enne iga lepingu üldtingimuste punktis 2.7. nimetatud õppeperioodi algust.
   5. Lepingu ülesütlemine toimub kirjalikku taasesitamist võimaldavas vormis ülesütlemise avalduse tegemisega teisele poolele.
   6. Lepingu ennetähtaegne lõpetamine poolte kokkuleppel või Lepingu ülesütlemise tõttu ei vabasta õpilast kohustusest tasuda lepingu ennetähtaegse lõpetamise hetkel käimasoleva õppeperioodi eest õppemaksu, kui pooled ei ole kokku leppinud teisiti.
4. **Teadete esitamine**
   1. Kõik Lepingu alusel teisele poolele esitatavad teated peavad olema kirjalikus või kirjalikku taasesitamist võimaldavas vormis.
   2. Pool teavitab teist poolt viivitamatult muudatustest lepingus avaldatud kontaktandmetes.
5. **Kohaldatav seadus, vaidluste lahendamine**
   1. Leping on sõlmitud ja seda täidetakse vastavalt Eesti Vabariigi õigusaktidele.
   2. Lepingust tulenevad arusaamatused ja vaidlused püütakse lahendada heas usus läbirääkimiste teel. Kokkuleppe mittesaavutamise korral lahendab vaidluse Harju Maakohus.
6. **Lõppsätted**
   1. Pooled mõistavad lepingu sisu, tähendust ja sellest neile tulenevaid õigusi ja kohustusi ning täidavad lepingut heas usus.
   2. Lepingu tingimusi muudetakse poolte kirjalikul kokkuleppel. Muudatused jõustuvad, kui mõlemad pooled on muudatuskokkuleppe allkirjastanud või poolte vahel kokkulepitud muul tähtajal. Lepingu võimalikud muudatuskokkulepped ja lisad on lepingu lahutamatud osad.
   3. Lepingu üldtingimuste ja lepingu põhitingimuste vastuolu korral kohaldatakse Lepingu põhitingimustes sätestatut.